Поштовани родитељи,
У складу са дописом Министарства просвете бр.610-00-105/2/2026-07 од 23.03.2026. године, обавештавамо Вас да, у складу са одлуком Владе Републике Србије, у оквиру Програмске активности „Набавка наставних средстава за ученике, полазнике и установе“, Министарство планира да обезбеди бесплатне уџбенике за школску 2026/27. годину.
У складу са поменутим дописом, критеријуми за остваривање права на бесплатне уџбенике са потребним доказима су:
1) ученици из социјално/материјално угрожених породица (примаоци новчане социјалне помоћи), доказ
- решење (копија) којим се утврђује право на остваривање социјалне новчане помоћи;
2) ученици који основношколско образовање и васпитање стичу по индивидуалном образовном плану, укључујући и ИОП 3 – не треба доказ
3) ученици са сметњама у развоју и инвалидитетом који се образују по индивидуалном образовном плану а потребни су им прилагођени уџбеници као и ученици који образовно-васпитни рад не остварују по индивидуалном образовном плану а којима је потребно прилагођавање (увећан фонт, Брајево писмо, електронски формат) - не треба доказ
4) ученици из породица у којима је троје и више деце у систему образовања и васпитања с тим да право на бесплатне уџбенике остварује дете/деца која су ученици јавне основне школе. Ако сва или више деце похађа јавну основну школу, бесплатне уџбенике добија дете/деца која су прва почела да стичу основно образовање и васпитање, изузев ако се родитељ определи да бесплатне уџбенике добије дете/деца која су касније почела да стичу основно образовање и васпитање, о чему у писаном облику обавештава школу, доказ: потврда школе о својству ученика односно потврда високошколске установе о својству студента; потврду је потребно доставити за свако дете осим за ученике ОШ „Мирослав Антић“
5) ученици из породица у којима само један родитељ врши родитељско право због тога што је други родитељ преминуо или је непознат, доказ: извод из Матичне књиге рођених уколико је родитељ непознат или извод из Матичне књиге умрлих
6) ученици који болују од ретке болести, доказ: извештај лекара
7) ученици који остварују право на туђу негу и помоћ, доказ: копија решења
8) ученици првог и другог разреда јавне основне школе са делимичним или трајним оштећењем слуха а којима су потребни прлагођени уџбеници у електронском формату, са видео садржајима на српском знаковном језику.
Уколико испуњавате један од наведених услова за добијање бесплатних уџбеника, потребно је да одељењском старешини доставите попуњен образац пријаве (табела у прилогу 1) и потребне доказе најкасније до 31.03.2026. године.
С поштовањем,
Весна Правдић
В. д. директора
ОШ Мирослав Антић

*САГЛАСНОСТ
У складу са чланом 16. и 17. Закона о заштити података о личности („Сл. гл. РС“ бр.97/08, 104/09, 68/12 – Одлука Уставног суда, 107/12) сагласан сам да Школа обрађује податке о примању новчане социјалне помоћи, за ученика 
______________________________________ одељења ________ у сврху реализације пројекта „Набавка наставних средстава за ученике, полазнике и установе ".
Потпис родитеља
 ______________________________
